Diari Oficial de la Generalitat Valenciana


Sumari del DOGV 3599, del 07-10-1999 (1999/8549)

RESOLUCIÓ de 28 de setembre de 1999, del conseller de Justícia i Administracions Publiques, per la qual es disposa l'obertura del període d'informació pública sobre la creació del Col·legi Oficial de Logopedes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3599

Data del DOGV
:   07-10-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/8549


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 28 de setembre de 1999, del conseller de Justícia i Administracions Publiques, per la qual es disposa l'obertura del període d'informació pública sobre la creació del Col·legi Oficial de Logopedes de la Comunitat Valenciana. [1999/M8549]
  
La Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, en l'article 7 disposa que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, prèvia audiència dels col·legis professionals existents que puguen estar afectats.
  
Després de la promulgació de la citada Llei 6/1997, de 4 de desembre, l'Associació de Logopedes d'Espanya, que aglutina la majoria dels professionals que tenen aquesta titulació, mitjançant junta general extraordinària celebrada a València, el 22 d'octubre de 1998, va acordar sol·licitar formalment la iniciació del procediment de creació del Col·legi Oficial de Logopedes de la Comunitat Valenciana.
  
De conformitat amb allò que s'ha disposat en l'article 6 de la citada Llei 6/1997, de 4 de desembre, per Acord del Govern Valencià, adoptat en la reunió de 15 de juny de 1999, s'ha acordat iniciar el corresponent procediment, i s'ha l'elaborat l'Avantprojecte de Llei de Creació del Col·legi Oficial de Logopedes de la Comunitat Valenciana, que s'inclou com a annex a aquesta resolució.
  
Per tot allò que s'ha exposat, en ús de les competències atribuïdes pel Decret 91/1999, de 30 de juliol, pel qual s'aprova el Reglament Orgànic i Funcional de la Justícia i Administracions Publiques, resolc:
  
Primer
  
Sotmetre a informació pública per un termini de 30 dies l'Avantprojecte de Llei de Creació del Col·legi Oficial de Logopedes de la Comunitat Valenciana, a fi que els titulars de drets o interessos legítims, individuals o col·lectius, afectats per la creació del citat col·legi formulen les al·legacions que estimen pertinents.
  
Segon
  
Les al·legacions a què fa referència l'apartat anterior, es presentaran en el registre general d'aquesta conselleria, situat al carrer de l'Historiador Chabás número 2 de València (46079), sense perjuí d'allò que s'ha disposat en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 28 de setembre de 1999.- El conseller de Justícia i Administracions Públiques: Serafín Castellano Gómez.
  
ANNEX
  
Avantprojecte de Llei de Creació del Col·legi Oficial de Logopedes de la Comunitat Valenciana.
  
PREÀMBUL
  
L'activitat dedicada a la prevenció, avaluació, diagnòstic de les alteracions del llenguatge, parla, veu, audició i comunicació, és una professió vinculada a l'atenció mèdica, que va obtindre el reconeixement oficial, amb la creació del títol universitari oficial de Diplomat en Logopèdia, mitjançant el Reial Decret 1419/1991, de 30 d'agost, que va aprovar les directrius generals pròpies dels plans d'estudis conduents a la seua obtenció.
  
L'Associació de Logopedes d'Espanya, que aglutina la majoria dels professionals de la logopèdia, mitjançant junta general extraordinària celebrada a València, va acordar sol·licitar formalment la creació del Col·legi Oficial de Logopedes de la Comunitat Valenciana.
  
La Constitució Espanyola, en l'article 149.1.18, reserva a l'estat la competència sobre les bases del règim jurídic de les administracions públiques i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria dictada per l'estat, es troba inclosa en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, i la Llei 7/1997, de 14 d'abril, sobre sòl i col·legis professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de col·legis professionals i exercici de professions titulades, sense perjuí d'allò que s'ha disposat en els articles 36 i 139 de la Constitució.
  
En ús d'aquestes competències es va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, prèvia audiència dels col·legis professionals existents que puguen estar afectats.
  
Des del punt de vista de l'interés públic, la creació del Col·legi Oficial de Logopedes de la Comunitat Valenciana, en què s'integren els professionals que, disposant dels coneixements i titulació necessaris i suficients, exercisquen aquesta professió, permetrà dotar un ampli col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
Article 1. Creació
  
Es crea el Col·legi Oficial de Logopedes de la Comunitat Valenciana, com a corporació de dret públic amb personalitat jurídica pròpia i plena capacitat per al compliment dels seus fins.
  
Article 2. Àmbit territorial
  
L'àmbit territorial del col·legi professional que es crea és el de la Comunitat Valenciana.
  
Article 3. Àmbit personal
  
1. Per a l'exercici de la professió de logopeda, en l'àmbit territorial de la Comunitat Valenciana, serà obligatòria la prèvia incorporació al Col·legi Oficial de Logopedes de la Comunitat Valenciana, sense perjuí d'allò que s'ha disposat en l'article 3 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals.
  
2. La incorporació al Col·legi Oficial de Logopedes de la Comunitat Valenciana, requereix estar en possessió del títol universitari oficial de Diplomat en Logopèdia, obtingut de conformitat amb allò que s'ha disposat en el Reial Decret 1419/1991, de 30 d'agost, o títol estranger equivalent degudament homologat.
  
DISPOSICIONS TRANSITÒRIES
  
Primera
  
L'Associació de Logopedes d'Espanya designarà una comissió gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial de Logopedes de la Comunitat Valenciana, en què es regule la convocatòria i el funcionament de l'assemblea col·legial constituent de què formaran part tots els professionals, inscrits en el cens de logopedes que exerceixen a la Comunitat Valenciana. La convocatòria es publicarà en el Diari Oficial de la Generalitat Valenciana.
  
Segona
  
1. L'assemblea constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Logopedes de la Comunitat Valenciana i elegirà els membres dels òrgans col·legials de govern.
  
2. L'acta de l'assemblea constituent es remetrà a la Conselleria de Justícia i Administracions Publiques o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè verifique la seua legalitat, conseqüent inscripció registral i publicació en el Diari Oficial de la Generalitat Valenciana.
  
Tercera
  
Transitòriament podran integrar-se en el Col·legi de Logopedes de la Comunitat Valenciana, si ho sol·liciten durant els dos anys següents a l'entrada en vigor de la present llei, els professionals que hagen treballat o treballen al camp de les pertorbacions i patologies del llenguatge i de l'audició, que es troben en algun dels següents supòsits:
  
1. Els professionals que acrediten l'exercici professional al camp de logopèdia, almenys durant cinc anys, i estiguen en possessió d'alguna de les següents titulacions:
  
a) Títol de professor especialitzat en pertorbacions del llenguatge i l'audició, expedit pel Ministeri d'Educació.
  
b) Diploma d'especialista en pertorbacions del llenguatge i l'audició, expedit per qualsevol de les universitats de l'estat espanyol.
  
2. Els professionals que estiguen en possessió d'una titulació universitària, llicenciatura o diplomatura en Ciències de la Salut i/o l'Educació, i acrediten 10 anys d'experiència en tasques pròpies de logopeda, amb anterioritat a l'entrada en vigor d'aquesta llei.
  
DISPOSICIÓ FINAL
  
Única